b"\n_START_ARTICLE_\nKolossalorden\n_START_PARAGRAPH_\nKolossalorden er en arkitektonisk s\xc3\xb8yleorden med s\xc3\xb8yler eller pilastre som strekker seg over to eller flere etasjer, ofte i hele fasadens h\xc3\xb8yde. S\xc3\xb8yler i vanlig etasjeh\xc3\xb8yde kan flankere vindus- eller d\xc3\xb8r\xc3\xa5pninger i hver etasje mellom kolossals\xc3\xb8yler eller -pilastre. Kolossalordenen kan gj\xc3\xb8re bruk av alle de klassiske s\xc3\xb8yleordener; dorisk, jonisk, korintisk osv. Systemet kom i bruk i renessansen, og et tidlig eksempel er kirken Sant'Andrea i Mantova av Alberti, p\xc3\xa5begynt i 1472. Michelangelo brukte kolossals\xc3\xb8yler i fasadene p\xc3\xa5 Capitol i Roma, oppf\xc3\xb8rt fra 1564 til 1568. Kolossalordenen ble s\xc3\xa6rlig utbredt i  manierismen og barokken og ble tatt opp igjen i historismen."